sèyaṃ vā́ksr̥ṣṭā̀vírabubhūṣanníruktatarā mūrtátarā sātmā́namánvaichatsā tápo'tapyata sā prā́mūrchatsā ṣáṭtriṃśataṃ sahásrāṇyapaśyadātmáno'gnī́narkā́nvāṅmáyānvākcítasté vā́caìvādhīyanta vācaìṣu gráhā agr̥hyanta vācā̀stuvata vācā̀śaṃsanyatkíṃ ca yajñe kárma kriyáte yatkiṃ ca yajñíyaṃ kárma vācaìva téṣu tádvāṅmáyeṣu vākcítsu vāṅmáyamakriyata tadyatkíṃ cemā́ni bhūtā́ni vācā vádanti téṣāmeva sā kŕ̥tistā́nevā́dadhati tā́ṃścinvanti téṣu gráhāngr̥hṇanti téṣu stuvate téṣu śaṃsantyetā́vatī vaí vāco víbhūtiretā́vatī vísr̥ṣṭiretā́vatī vākṣáṭtriṃśatsahásrāṇyagnáyo'rkāstéṣāmékaika eva tā́vānyā́vānasau pū́rvaḥ